El passat mes de juny la companyia d'obres públiques Eiffage va dur a terme una actuació experimental d'asfaltat amb materials 100% reciclats i amb utilització d'un nou aglutinant d'origen vegetal.
L'obra es va executar prop de Tolosa i s'emmarca en els objectius de reducció del 40% de les emissions de GEH de la ciutat occitana en l'horitzó 2030.
Un dels eixos d'actuació de l'àrea metropolitana de Tolosa en el seu projecte de desenvolupament sostenible ( Plan Climat Air Énergie Territorial – PCAET ) és el manteniment i la modernització de la xarxa viària i dels espais públics reduint el consum energètic i les emissions de GEH, i preservant la biodiversitat, el medi i els recursos naturals.
En aquesta línia s'inscriu l'actuació experimental duta a terme per l'empresa d'enginyeria i obres públiques Eiffage amb l'objectiu de limitar l'impacte de les mescles asfàltiques sobre el medi ambient.
Els treballs es van realitzar el juny de 2019 en un tram de la carretera departamental M65B entre Còrnabarriu i Pibrac, a la rodalia nord-occidental de Tolosa.
La nova mescla utilitza materials reciclats i un aglomerant d'origen totalment vegetal: l'anomenada brea vegetal o de biomassa provinent del pi.
El material s'ha obtingut, per a aquesta actuació, de les pràctiques de silvicultura i dels residus de la fabricació de paper d'estrassa.
Una de les particularitats de la substància és el fet que es pot fer servir per a les reparacions viàries en fred, a diferència del quitrà, que necessita ser escalfat a temperatures properes als 180 0C, cosa que obliga a consumir més energia i que pot originar emissions de GEH més altes.
Imatge dels treballs de reparació de la calçada duts a terme a la rodalia tolosana el juny d'enguany (© Eiffage)
El conjunt del procediment consisteix tan sols a rasclar la capa d'asfalt que cal reparar, per després utilitzar-la de nou com a material de pavimentació un cop s'hi ha afegit l'aglutinador vegetal indicat abans.
L'emulsió resultant és apta per a les capes immediates a la superior: només cal cobrir-la, segons assegura l'organisme supramunicipal Toulouse Métropole, d'una última capa de rodament, ultrafina, d'1,5 cm de gruix, en materials convencionals.
Eiffage, al seu torn, diu que la nova mescla ofereix la mateixa durabilitat que els materials tradicionals, d'uns vint a trenta anys.
L'estanqueïtat i l'adherència són també comparables a les que proporciona una carretera convencional.
Pel que fa al cost del nou procediment, se situa de moment, segons la companyia, un 5% per sobre de l'habitual, atès que les quantitats produïdes són relativament escasses (unes 1.800 t per a aquesta actuació).
Esquema del procediment i les tecnologies Recytal ARM ® emprades per Eiffage (© Eiffage)
Eiffage havia dut a terme pràctiques semblants a Besiers (Erau) i a Sent Joan de Blanhac (Gironda), així com a la localitat de Pibrac ja esmentada (carretera M24, on l'any 2018 s'aplicà el procediment en un tram de prova de 300 m).
Això no obstant, l'actuació de la M65B afecta un eix viari més important, i el tram tractat és en aquesta ocasió de 3 km. Si aquesta actuació acaba reeixint, les autoritats de Tolosa es podrien plantejar d'estendre el procediment per a la reparació de les carreteres estructurants de l'àrea metropolitana.
Eficiència constructiva, Valorització de residus no aprofitables com a subproductes, Mitigació, Nous materials i sistemes auxiliars